b'\n_START_ARTICLE_\nInfliacija\n_START_SECTION_\nApibr\xc4\x97\xc5\xbeimas\n_START_PARAGRAPH_\nVienos, keli\xc5\xb3 preki\xc5\xb3 ar j\xc5\xb3 grup\xc4\x97s kain\xc5\xb3 i\xc5\xa1augimas, kai tuo pa\xc4\x8diu metu suma\xc5\xbe\xc4\x97ja lygiai tokio paties dyd\xc5\xbeio grup\xc4\x97s preki\xc5\xb3 kainos nesukelia infliacijos. Gamybos technologijos pa\xc5\xbeanga bei paklausos svyravimai sudaro s\xc4\x85lygas atskir\xc5\xb3 preki\xc5\xb3 kainoms tiek kilti, tiek kristi. Infliacija yra tuo atveju, kai kyla bendras kain\xc5\xb3 lygis._NEWLINE_Be to, dalis ekonomist\xc5\xb3 link\xc4\x99 pabr\xc4\x97\xc5\xbeti, kad infliacija vadintinas ne vienkartinis bendrojo kain\xc5\xb3 lygio pakilimas, o besit\xc4\x99siantis, ilgas jo kilimas._NEWLINE_\xc4\xaeprastai esant nedidelei infliacijai vienos prek\xc4\x97s kaina nekyla po truput\xc4\xaf kiekvien\xc4\x85 m\xc4\x97nes\xc4\xaf. Ji gali pakilti net keliais de\xc5\xa1imtimis nuo\xc5\xa1im\xc4\x8di\xc5\xb3 vien\xc4\x85 kart\xc4\x85 per kelerius metus, bet jei i\xc5\xa1laidos tai prekei sudaro nedidel\xc4\x99 dal\xc4\xaf i\xc5\xa1laid\xc5\xb3, toks vienos prek\xc4\x97s kainos pakilimas nesukelia didesnio infliacijos \xc5\xa1uolio._NEWLINE_Visuomen\xc4\x97 labai jautriai reaguoja \xc4\xaf preki\xc5\xb3 kain\xc5\xb3 kilim\xc4\x85, tod\xc4\x97l \xc4\x8dia nei\xc5\xa1vengiama subjektyvi\xc5\xb3 vertinim\xc5\xb3. Kain\xc5\xb3 kilimas rei\xc5\xa1kia pinig\xc5\xb3 perkamosios galios ma\xc5\xbe\xc4\x97jim\xc4\x85, tai yra realiojo darbo u\xc5\xbemokes\xc4\x8dio kritim\xc4\x85. Kita vertus, infliacijos s\xc4\x85lygomis darbo u\xc5\xbemokestis visada auga. Da\xc5\xbenas algos gav\xc4\x97jas link\xc4\x99s manyti, kad atlyginimas did\xc4\x97ja d\xc4\x97l jo ir bendradarbi\xc5\xb3 vis geresnio ir na\xc5\xa1esnio darbo, o kain\xc5\xb3 lygio augimas \xe2\x80\x9eneteis\xc4\x97tai\xe2\x80\x9c atima i\xc5\xa1 jo dal\xc4\xaf ar net vis\xc4\x85 u\xc5\xbedarbio prieaug\xc4\xaf. D\xc4\x97l tokio kain\xc5\xb3 ir alg\xc5\xb3 s\xc4\x85sajos ignoravimo, matyt, dauguma pilie\xc4\x8di\xc5\xb3 pasijust\xc5\xb3 nejaukiai, jei, tarkime, kainos ir atlyginimai staiga padid\xc4\x97t\xc5\xb3 dvigubai.\n_START_SECTION_\n\xc5\xa0liau\xc5\xbeianti ir \xc5\xa1uoliuojanti infliacija\n_START_PARAGRAPH_\n\xc5\xa0liau\xc5\xbeianti infliacija\xc2\xa0\xe2\x80\x93 ilgai trunkanti, neauk\xc5\xa1t\xc5\xb3 ir gana pastovi\xc5\xb3 temp\xc5\xb3 infliacija. Jos numatymas nesud\xc4\x97tingas\xc2\xa0\xe2\x80\x93 paprastos ekstrapoliacijos b\xc5\xabdu, prie jos galima prisitaikyti._NEWLINE_\xc5\xa0uoliuojanti infliacija\xc2\xa0\xe2\x80\x93 kain\xc5\xb3 lygio kilimas dideliais tempais, kurie rodo tendencij\xc4\x85 dar did\xc4\x97ti._NEWLINE_JAV ekonomist\xc5\xb3 nuomone, 3\xe2\x80\x937\xc2\xa0% metinis kain\xc5\xb3 lygio kilimas yra \xc5\xa1liau\xc5\xbeianti infliacija, o 25\xe2\x80\x9330\xc2\xa0% jau \xc5\xa1uoliuojanti infliacija. Tuo tarpu Lotyn\xc5\xb3 Amerikos \xc5\xa1alims, kur metiniai infliacijos tempai i\xc5\xa1rei\xc5\xa1kiami dvi\xc5\xbeenkliais skai\xc4\x8diais, kain\xc5\xb3 kilimas per metus 25-30\xc2\xa0% yra \xc5\xa1liau\xc5\xbeianti infliacija. Daug k\xc4\x85 lemia bendras \xc5\xabkio kontekstas.\n_START_SECTION_\nHiperinfliacija\n_START_PARAGRAPH_\n\xc5\xaakio istorijoje \xc5\xbeinomi ir hiperinfliacijos atvejai\xc2\xa0\xe2\x80\x93 kai kain\xc5\xb3 kilimo sparta vir\xc5\xa1ija 50 proc. per m\xc4\x97nes\xc4\xaf, o per metus siekia 13 000 procent\xc5\xb3. Hiperinfliacijos rei\xc5\xa1kinys da\xc5\xbeniausiai yra susij\xc4\x99s su dideliais \xc5\xa1alies politinio ir ekonominio gyvenimo poky\xc4\x8diais, pavyzd\xc5\xbeiui, karais, pokario sunkumais. Esant hiperinfliacijai, prek\xc4\x97s brangsta beveik kasdien, pinig\xc5\xb3 cirkuliacija vyksta pa\xc5\xa1\xc4\x97lusiu tempu, kyla \xc5\xabkio suirut\xc4\x97. Hiperinfliacija kilo Vokietijoje, Vengrijoje, Rusijoje po Pirmojo pasaulinio karo, o 1989\xc2\xa0m. ji pasirei\xc5\xa1k\xc4\x97 Lenkijoje.'